proxectonos/corpus_dominio_legal_administrativo_tmp huggingface dataset:
RESOLUCIÓN do 8 de xuño de 2018, da Dirección Xeral do Patrimonio Cultural, pola que se modifica a inscrición da Asociación Hermandad de Caballeros Santiago no Rexistro de Entidades de Promoción do Camiño de Santiago.
Consellería de Cultura, Educación e Ordenación Universitaria — III. Outras disposicións — 21/06/2018

Resolución.
Feitos.
A Hermandad de Santiago de Chile Amigos del Camino de Santiago presenta unha solicitude de cambio de denominación da asociación inscrita no Rexistro de Entidades de Promoción do Camiño de Santiago o día 28 de mayo de 2018.
A solicitude foi presentada segundo o modelo que figura como anexo II, denominado «composición do órgano de dirección da entidade solicitante».
Fundamentos de dereito.
É de aplicación especificamente ao procedemento a seguinte normativa:
• Decreto 4/2013, do 10 de xaneiro, polo que se establece a estrutura orgánica da Consellería de Cultura, Educación e Ordenación Universitaria.
• Decreto 45/2001, do 1 de febreiro, de refundición da normativa en materia do Camiño de Santiago, modificado polo Decreto 209/2002, do 13 de xuño.
O artigo 23 deste último decreto regula que «para a súa inscrición no rexistro as entidades solicitantes deberán ter como finalidade, expresa e prioritariamente reflectida nos seus estatutos, a recuperación, conservación e promoción do Camiño de Santiago, así como a difusión da cultura derivada deste».
O xefe do Servizo de Protección e Fomento da Dirección Xeral do Patrimonio Cultural emite un informe o día 8 de xuño de 2018 sobre a solicitude en que se constata que a entidade segue perseguindo os objectivos fixados no decreto.
A solicitude presentada cumpre as normas establecidas no citado Decreto 45/2001, do 1 de febreiro, e se concreta unicamente nun cambio de denominación e os demais datos son idénticos a como constan na inscrición en vigor.
Resolvo que a anteriormente denominada Hermandad de Caballeros Santiago, inscrita no Rexistro de Entidades de Promoción del Camino de Santiago con el número 213, pasa a constar como:
Asociación Hermandad de Santiago de Chile. Amigos del Camino de Santiago.
Réxime de recursos.
A presente resolución pon fin á vía administrativa. Contra ela poderase interpoñer potestivamente recurso de reposición perante este mesmo órgano no prazo dun mes, contado a partir do día seguinte ao da notificación desta resolución. Tamén pode ser impugnada directamente cun recurso contencioso-administrativo, no prazo de dous meses desde a recepción desta notificación, perante esa orde xurisdicional.
En ningún caso se poderá interpoñer recurso contencioso-administrativo ata que o recurso de reposición, de ter sido presentado, sexa resolto expresamente ou se produza a súa desestimación presunta. O anterior, de acordo co que dispoñen os artigos 123 e 124 da Lei 39/2015, do 1 de outubro, do procedemento administrativo común das administracións públicas.
Santiago de Compostela, 8 de xuño de 2018
CORRECCIÓN DE ERROS. Resolucion do 21 de maio de 2018 pola que se establecen as bases reguladoras para a concesión, en réxime de concorrencia competitiva, das axudas para o programa Industrias do futuro 4.0 (segunda convocatoria), orientado a proxectos de investigación industrial, desenvolvemento experimental e innovación centrados en tecnoloxías industriais innovadoras dentro da iniciativa Industrias 4.0-captación de investimentos, cofinanciados polo Fondo Europeo de Desenvolvemento Rexional (Feder) no marco do programa operativo Feder Galicia 2014-2020, e se procede á súa convocatoria para o ano 2018 (código do procedemento IN854A).
Axencia Galega de Innovación — III. Outras disposicións — 21/06/2018

Advertido erro na Resolución do 21 de maio de 2018, publicada no Diario Oficial de Galicia número 105, do 4 de xuño de 2018, cómpre facer a seguinte corrección:
Na páxina 27210, no artigo 34.2.b) 2, no cadro correspondente a Solvencia financeira, onde di:
Debe dicir:
EXTRACTO da Orde do 7 de xuño de 2018 pola que se establecen as bases reguladoras do Programa de remuda xeracional nos negocios das persoas traballadoras autónomas, e se procede á súa convocatoria para o ano 2018 (código de procedemento TR341S).
Consellería de Economía, Emprego e Industria — III. Outras disposicións — 21/06/2018

BDNS (Identif.): 403481.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Persoas beneficiarias
1. Serán persoas beneficiarias destas axudas a persoa traballadora autónoma que vai transmitir o seu negocio por cesamento e, que no momento da transmisión, estea nalgunha das seguintes situacións no momento da transmisión do negocio:
a) Que teñan 63 anos ou máis.
b) Pola declaración de incapacidade total ou absoluta (incluído grande invalidez) recoñecida polos órganos competentes da Seguridade Social.
c) As persoas herdeiras no caso de falecemento da persoa traballadora autónoma titular do negocio.
No caso das persoas traballadoras autónomas societarias para ser beneficiarios desta axuda a transmisión das accións ou participacións da sociedade debe supoñer o control da sociedade por parte do adquirente, é dicir, posuír máis do cincuenta por cento das accións ou participacións da sociedade.
No caso de transmisión do negocio, por ter a persoa traballadora autónoma 63 anos ou máis, debe levar máis de 48 meses de alta no réxime especial de traballadores autónomos (RETA).
2. Tamén será beneficiaria da axuda a persoa que adquira o negocio e que estea dada de alta no réxime especial de traballadores autónomos (RETA) tras a súa adquisición.
Segundo. Obxecto
1. Estas bases reguladoras teñen por obxecto fixar os criterios e requisitos para a concesión de axudas do Programa de remuda xeracional nos negocios das persoas traballadoras autónomas, no ámbito da Comunidade Autónoma de Galicia, desde a entrada en vigor desta orde ata o 30 de setembro de 2018.
2. A finalidade deste programa é a concesión de axudas económicas para a realización dunha remuda xeracional ordenado nos negocios das persoas traballadoras autónomas.
Terceiro. Bases reguladoras
Orde do 7 de xuño de 2018 pola que se establecen as bases reguladoras do Programa de remuda xeracional nos negocios das persoas traballadoras autónomas, e se procede á súa convocatoria para o ano 2018.
Cuarto. Importe
Para a concesión destas axudas destínanse cincocentos mil euros (500.000 €).
Quinta. Prazo de presentación de solicitudes
O prazo de presentación de solicitudes será desde o día seguinte ao da publicación no Diario Oficial de Galicia ata o 30 de setembro de 2018.
Santiago de Compostela, 7 de xuño de 2018
ORDE do 31 de maio de 2018 pola que se autoriza o cambio de denominación específica do CEIP de Cervo número 1, do concello de Cervo.
Consellería de Cultura, Educación e Ordenación Universitaria — III. Outras disposicións — 15/06/2018

De conformidade co previsto no artigo 8 do Regulamento das escolas de educación infantil e dos colexios de educación primaria, aprobado polo Decreto 374/1996, do 17 de outubro (DOG do 21 de outubro), por proposta da Dirección Xeral de Centros e Recursos Humanos,
Autorizar o cambio de denominación específica do seguinte centro:
Provincia: Lugo.
Concello: Cervo.
Código: 27020859.
Denominación actual: Colexio de Educación Infantil e Primaria (CEIP) de Cervo nº 1.
Nova denominación: Colexio de Educación Infantil e Primaria (CEIP) Península da Paz.
Santiago de Compostela, 31 de maio de 2018
CORRECCIÓN DE ERROS. Orde do 31 de maio de 2018 pola que se publica a concesión dos premios extraordinarios de formación profesional de grao superior correspondentes ao curso 2016/17, convocados pola Orde do 6 de febreiro de 2018 (Diario Oficial de Galicia número 33, do 15 de febreiro).
Consellería de Cultura, Educación e Ordenación Universitaria — III. Outras disposicións — 15/06/2018

Advertido erro na orde citada, publicada no
Diario Oficial de Galicia
número 110, do 11 de xuño de 2018, é necesario efectuar a seguinte corrección:
Na páxina 28509, na terceira liña do sumario, onde di: «convocados pola Orde do 7 de febreiro de 2018», debe dicir: «convocados pola Orde do 6 de febreiro de 2018».
ORDE do 31 de maio de 2018 pola que se autoriza o cambio de denominación específica do CPI de Panxón, do concello de Nigrán.
Consellería de Cultura, Educación e Ordenación Universitaria — III. Outras disposicións — 15/06/2018

De conformidade co previsto no artigo 1.2 do título I do Regulamento orgánico dos centros públicos integrados, aprobado polo Decreto 7/1999, do 7 de xaneiro (DOG do 26 de xaneiro), por proposta da Dirección Xeral de Centros e Recursos Humanos,
Autorizar o cambio de denominación específica do seguinte centro:
Provincia: Pontevedra.
Concello: Nigrán.
Código: 36005865.
Denominación actual: Centro Público Integrado (CPI) de Panxón.
Nova denominación: Centro Público Integrado (CPI) Arquitecto Palacios.
Santiago de Compostela, 31 de maio de 2018
EXTRACTO da Orde do 7 de xuño de 2018 pola que se publica a ampliación de crédito da Orde do 31 de decembro de 2017 pola que se establecen as bases reguladoras e se procede á primeira convocatoria das subvencións para o financiamento das accións formativas con compromiso de contratación en unidades formativas das empresas e dos incentivos á contratación (códigos de procedemento TR301P e TR349X).
Consellería de Economía, Emprego e Industria — III. Outras disposicións — 15/06/2018

BDNS (Identif.): 383991.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Ampliación do crédito orzamentario
Amplíase o importe total do crédito para o financiamento das axudas previstas na Orde do 31 de decembro de 2017 pola que se establecen as bases reguladoras e se procede á primeira convocatoria das subvencións para o financiamento das accións formativas con compromiso de contratación en unidades formativas das empresas e dos incentivos á contratación, nunha contía de 1.299.089,20 euros para a anualidade de 2018 e en 324.772,30 euros para o ano 2019, na aplicación orzamentaria 09.41.323A.471.0, no código de proxecto 2013 00545.
Segundo. Prazo de presentación de solicitudes
Esta modificación non afecta o prazo establecido na referida orde para a presentación de solicitudes.
Santiago de Compostela, 7 de xuño de 2018
ORDE do 7 de xuño de 2018 pola que se publica a ampliación de crédito da Orde do 31 de decembro de 2017 pola que se establecen as bases reguladoras e se procede á primeira convocatoria das subvencións para o financiamento das accións formativas con compromiso de contratación en unidades formativas das empresas e dos incentivos á contratación (códigos de procedemento TR301P e TR349X).
Consellería de Economía, Emprego e Industria — III. Outras disposicións — 15/06/2018

A Orde do 31 de decembro de 2017 pola que se establecen as bases reguladoras e se procede á primeira convocatoria das subvencións para o financiamento das accións formativas con compromiso de contratación en unidades formativas das empresas e dos incentivos á contratación (códigos de procedemento TR301P e TR349X) (DOG núm. 25, do 5 de febreiro), establece no seu artigo 2.3 que se poderá ampliar a contía máxima dos créditos dispoñibles para esta convocatoria. O incremento do crédito estará condicionado á declaración de dispoñibilidade do crédito como consecuencia dunha xeración, ampliación ou incorporación de crédito, ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.
En consecuencia, ao existiren outras incorporacións de crédito que poden ser utilizadas para os mesmos fins como consecuencia da existencia de créditos incorporados, cómpre ampliar o importe dos créditos destinados ás axudas que poderán ser concedidas ao abeiro da referida Orde do 31 de decembro de 2017, coa finalidade de ampliar a subvención ao maior número de beneficiarios posibles.
Por todo o exposto, no uso das facultades que me foron conferidas,
Artigo único
Amplíase o importe total dos créditos destinados ás axudas que se van conceder ao abeiro da Orde do 31 de decembro de 2017, nas seguintes contías e aplicacións orzamentarias, con créditos incorporados procedentes de fondos finalistas da mesma aplicación e proxecto que o crédito inicial.
Disposición derradeira única. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia.
Santiago de Compostela, 7 de xuño de 2018
ORDE do 8 de xuño de 2018 pola que se autoriza a posta en funcionamento do instituto de educación secundaria de Soutomaior.
Consellería de Cultura, Educación e Ordenación Universitaria — III. Outras disposicións — 19/06/2018

O Decreto 56/2018, do 9 de maio, publicado no
Diario Oficial de Galicia
núm. 104, do 1 de xuño, crea o instituto de educación secundaria de Soutomaior.
En consecuencia, de conformidade co establecido no artigo 27.1.b) do Decreto 4/2013, do 10 de xaneiro, polo que se establece a estrutura orgánica da Consellería de Cultura, Educación e Ordenación Universitaria (DOG núm. 13, do 18 de xaneiro), que atribúe a competencia para propoñer a creación, supresión e transformación, clasificación, autorización e organización de centros de titularidade pública á consellería competente en materia de educación, concretamente á Dirección Xeral de Centros e Recursos Humanos,
Artigo único. Autorízase a posta en funcionamento do centro identificado cos datos que figuran a seguir:
Provincia: Pontevedra.
Concello: Soutomaior.
Localidade: Arcade (Santiago).
Código postal: 36690.
Enderezo: estrada Provincial, s/n.
Código do centro: 36024987.
Denominación: instituto de educación secundaria de Soutomaior.
Educación secundaria obrigatoria: 12 unidades.
Bacharelato: modalidade de Ciencias (2 unidades); modalidade de Humanidades e Ciencias Sociais (2 unidades).
Disposición derradeira primeira
Autorízase a persoa titular da Dirección Xeral de Centros e Recursos Humanos para adoptar todos os actos e medidas necesarios para a aplicación desta orde.
Disposición derradeira segunda
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 8 de xuño de 2018
RESOLUCIÓN do 7 de xuño de 2018, da Dirección Xeral de Educación, Formación Profesional e Innovación Educativa, de prórroga de seccións bilingües en determinados centros de ensinanzas artísticas de réxime especial na Comunidade Autónoma de Galicia.
Consellería de Cultura, Educación e Ordenación Universitaria — III. Outras disposicións — 19/06/2018

Mediante a Orde do 14 de xullo de 2014 (DOG do 23 de xullo), autorizouse a posta en marcha, con carácter experimental, de seccións bilingües de lingua inglesa en conservatorios profesionais de música. En concreto, autorizáronse seccións bilingües no Conservatorio Profesional de Música da Coruña, no Conservatorio Profesional de Música de Santiago de Compostela e no Conservatorio Profesional de Música de Vigo. Mediante a Resolución do 4 de xullo de 2016 (DOG do 19 de xullo) prorrogáronse as seccións bilingües dos mesmos centros de ensinanzas artísticas de réxime especial.
Así mesmo, mediante a Orde do 7 de xullo de 2016 (DOG do 20 de xullo) autorizouse, con carácter experimental, a posta en marcha da sección bilingüe de lingua inglesa na Escola de Arte e Superior de Deseño Pablo Picasso da Coruña.
O artigo 9 das devanditas ordes establece que o proxecto ten unha duración de dous cursos académicos, prorrogables en períodos de dous cursos máis, logo do informe favorable do Servizo de Inspección Educativa emitido tendo en conta a adecuación ás condicións e obxectivos indicados na súa posta en marcha e a permanencia das circunstancias que xustificaron a súa implantación.
Igualmente, na disposición derradeira primeira das citadas ordes autorízase a Dirección Xeral de Educación, Formación Profesional e Innovación Educativa a que dite cantas normas se consideren oportunas para o seu desenvolvemento.
Emitidos os correspondentes informes favorables polos servizos de inspección educativa, de acordo co establecido no artigo 9 da citada orde,
Primeiro. Prorrogar, por un período de dous anos, as seccións bilingües no Conservatorio Profesional de Música da Coruña, no Conservatorio Profesional de Música de Santiago de Compostela, no Conservatorio Profesional de Música de Vigo e na Escola de Arte e Superior de Deseño Pablo Picasso da Coruña, coa finalidade de favorecer a práctica da lingua inglesa entre o alumnado dos ditos centros.
Segundo. Contra esta resolución poderase interpoñer recurso de alzada ante a persoa titular da Consellería de Cultura, Educación e Ordenación Universitaria, no prazo dun mes desde o día seguinte ao da súa publicación, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.
Santiago de Compostela, 7 de xuño de 2018
ORDE do 8 de xuño de 2018 pola que se autoriza a posta en funcionamento do colexio de educación infantil e primaria de Culleredo.
Consellería de Cultura, Educación e Ordenación Universitaria — III. Outras disposicións — 19/06/2018

O Decreto 56/2018, do 9 de maio, publicado no
Diario Oficial de Galicia
núm. 104, do 1 de xuño, crea o colexio de educación infantil e primaria de Culleredo.
En consecuencia, de conformidade co establecido no artigo 27.1.b) do Decreto 4/2013, do 10 de xaneiro, polo que se establece a estrutura orgánica da Consellería de Cultura, Educación e Ordenación Universitaria (DOG núm. 13, do 18 de xaneiro), que atribúe a competencia para propoñer a creación, supresión e transformación, clasificación, autorización e organización de centros de titularidade pública á consellería competente en materia de educación, concretamente á Dirección Xeral de Centros e Recursos Humanos,
Artigo único. Autorízase a posta en funcionamento do centro identificado cos datos que figuran a seguir:
Provincia: A Coruña.
Concello: Culleredo.
Localidade: Rutis (Santa María).
Código postal: 15174.
Enderezo: avenida de Rutis, s/n.
Código do centro: 15033149.
Denominación: colexio de educación infantil e primaria de Culleredo.
Unidades: 6 de educación infantil e 12 de educación primaria.
Disposición derradeira primeira
Autorízase a persoa titular da Dirección Xeral de Centros e Recursos Humanos para adoptar todos os actos e medidas necesarios para a aplicación desta orde.
Disposición derradeira segunda
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 8 de xuño de 2018
RESOLUCIÓN do 5 de xuño de 2018, da Secretaría Xeral Técnica da Consellería de Medio Ambiente e Ordenación do Territorio, pola que se dá publicidade aos convenios de colaboración subscritos por esta consellería durante o primeiro cuadrimestre do ano 2018.
Consellería de Medio Ambiente e Ordenación do Territorio — III. Outras disposicións — 19/06/2018

O artigo 15 da Lei 1/2016, do 18 de xaneiro, de transparencia e bo goberno (Diario Oficial de Galicia núm. 30, do 15 de febreiro) impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios subscritos no cuadrimestre anterior.
En consecuencia e para dar cumprimento a esa obriga,
Dar publicidade á relación de convenios de colaboración subscritos pola Consellería de Medio Ambiente e Ordenación do Territorio durante o primeiro cuadrimestre do ano 2018, que se incorpora como anexo a esta resolución.
Santiago de Compostela, 5 de xuño de 2018
EXTRACTO da Resolución do 15 de xuño de 2018 pola que se dá publicidade do acordo do Consello de Dirección que aproba as bases reguladoras das axudas para novos emprendedores, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia competitiva (Galicia Emprende).
Instituto Galego de Promoción Económica — III. Outras disposicións — 25/06/2018

BDNS (Identif.): 404469.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS) (http://www.pap.minhap.gob.es/bdnstrans/index).
Primeiro. Beneficiarios
Poderán ser beneficiarios destas axudas as pequenas e medianas empresas segundo a definición establecida pola Comisión Europea no anexo I do Regulamento (UE) nº 651/2014 (DOUE L 187, do 26 de xuño), polo que se declaran determinadas categorías de axuda compatibles co mercado interior en aplicación dos artigos 107 e 108 do Tratado, nas cales non concorra algunha das circunstancias previstas no artigo 10.2 e 3 da Lei 9/2007, do 13 de xuño, de subvencións de Galicia (DOG núm. 121, do 25 de xuño), e cumpran as condicións establecidas no artigo 4 das bases reguladoras.
Segundo. Obxecto
As axudas concédense en réxime de concorrencia competitiva e teñen por obxecto estimular e impulsar a recuperación do tecido empresarial na Comunidade Autónoma, fomentar o desenvolvemento equilibrado do territorio galego e favorecer a creación de emprego a través da subvención á creación de pequenas e medianas empresas por parte de novos emprendedores, así como aos proxectos de investimento para a ampliación de pequenas e medianas empresas xa creadas, sempre que cumpran os requisitos para ser consideradas nova peme.
Terceiro. Bases reguladoras
Resolución do 15 de xuño de 2018 pola que se dá publicidade do acordo do Consello de Dirección do Instituto Galego de Promoción Económica (Igape) que aproba as bases reguladoras das axudas para novos emprendedores, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia competitiva (Galicia Emprende).
Cuarto. Importe
Os créditos dispoñibles para concesións nestas convocatorias aboaranse con cargo á aplicación orzamentaria 09.A1.741A.7704 e polos seguintes importes con cargo aos seguintes exercicios:
Convocatoria 2018.1: 950.000 € con cargo ao ano 2018, 850.000 € para o ano 2019 e 200.000 € para o ano 2020.
Convocatoria 2018.2: 50.000 € con cargo ao ano 2018, 550.000 € para o ano 2019 e 400.000 € para o ano 2020.
Quinto. Prazo de presentación de solicitudes
Na convocatoria 2018.1 o prazo de presentación de solicitudes comezará o día seguinte á publicación da resolución de convocatoria no Diario Oficial de Galicia e finalizará o 27 de xullo de 2018.
Na convocatoria 2018.2 o prazo de presentación de solicitudes comezará o 30 de xullo de 2018 e finalizará o 25 de outubro de 2018.
Santiago de Compostela, 15 de xuño de 2018
RESOLUCIÓN do 13 de xuño de 2018 pola que se amplía o prazo máximo para resolver e publicar a resolución do procedemento establecido na Resolución do 29 de decembro de 2017 pola que se dá publicidade ao acordo do Consello de Dirección que aproba as bases reguladoras das axudas destinadas á creación de empresas para actividades non agrícolas en zonas rurais, cofinanciadas polo Fondo Europeo Agrícola de Desenvolvemento Rural (Feader), no marco do Programa de desenvolvemento rural (PDR) de Galicia 2014-2020.
Instituto Galego de Promoción Económica — III. Outras disposicións — 25/06/2018

No Diario Oficial de Galicia núm. 18, do 25 de xaneiro de 2018, publicouse a Resolución do 29 de decembro de 2017 pola que se lle dá publicidade ao acordo do Consello de Dirección que aproba as bases reguladoras das axudas destinadas á creación de empresas para actividades non agrícolas en zonas rurais, cofinanciadas polo Fondo Europeo Agrícola de Desenvolvemento Rural (Feader), no marco do Programa de desenvolvemento rural (PDR) de Galicia 2014-2020, e se procede á súa convocatoria en réxime de concorrencia competitiva (Galicia Rural Emprende).
No punto quinto do Resolvo establécese que o prazo máximo para resolver e publicar a resolución será o 30 de xuño de 2018.
Tendo en conta que as solicitudes de axuda presentadas exceden as previsións e que a avaliación destas solicitudes require maior tempo, semella oportuno ampliar o devandito prazo.
Por todo o anterior, de conformidade co disposto no artigo 23 da Lei 39/2015, do 1 de outubro, do procedemento administrativo común das administracións públicas,
Artigo 1
Ampliar ata o 31 de agosto de 2018, incluído, o prazo para resolver e publicar a resolución, previsto no punto quinto do Resolvo da Resolución do 29 de decembro de 2017 pola que se lle dá publicidade ao acordo do Consello de Dirección que aproba as bases reguladoras das axudas destinadas á creación de empresas para actividades non agrícolas en zonas rurais, cofinanciadas polo Fondo Europeo Agrícola de Desenvolvemento Rural (Feader), no marco do Programa de desenvolvemento rural (PDR) de Galicia 2014-2020, e se procede á súa convocatoria en réxime de concorrencia competitiva (Galicia Rural Emprende).
Artigo 2
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de xuño de 2018
RESOLUCIÓN do 12 de xuño de 2018, da Dirección Xeral do Instituto Galego da Vivenda e Solo, pola que se amplía a dotación orzamentaria da convocatoria de axudas destinadas ao Programa de instalación de ascensores e outros dispositivos de accesibilidade en edificios de tipoloxía residencial colectiva, nas súas vivendas dúplex e en vivendas unifamiliares, e se procede á súa convocatoria para o ano 2018, con carácter plurianual.
Instituto Galego da Vivenda e Solo — III. Outras disposicións — 18/06/2018

O 26 de marzo de 2018, publicouse no
Diario Oficial de Galicia
a Orde do 14 de marzo de 2018 pola que se aproban as bases reguladoras das subvencións do Programa de instalación de ascensores e outros dispositivos de accesibilidade en edificios de tipoloxía residencial colectiva, nas súas vivendas dúplex e en vivendas unifamiliares, e se procede á súa convocatoria para o ano 2018, con carácter plurianual.
O artigo 26 desta orde sinala que as subvencións previstas nesta convocatoria se farán efectivas, con cargo á aplicación orzamentaria 08.80.451A.780.8 dos orzamentos xerais da Comunidade Autónoma de Galicia, por importe de 1.500.000 euros para a ano 2018 e 1.000.000 euros para o ano 2019. Ademais, no número 2 do artigo 26 prevese que esta convocatoria poderá ser obxecto de ampliación, por resolución da persoa titular da Dirección Xeral do Instituto Galego da Vivenda e Solo (en diante, IGVS), que terá efecto logo da súa publicación no
Diario Oficial de Galicia
, de conformidade co establecido no artigo 30 do Regulamento da Lei 9/2007, do 13 de xuño, de subvencións de Galicia.
Tendo en conta o importante número de solicitudes presentadas nesta convocatoria, cuxo prazo de presentación finalizou o 30 de maio de 2018, o crédito previsto resulta insuficiente para atender todas elas, polo que se considera oportuno ampliar a dotación orzamentaria consignada inicialmente para a concesión destas subvencións ao existir remanente doutras convocatorias.
De conformidade co artigo 30.2 do Regulamento da Lei 9/2007, do 13 de xuño, e co artigo 26 da Orde do 14 de marzo de 2018, é competente para ditar esta resolución a persoa titular da Dirección Xeral do IGVS.
Polo exposto,
Único. Ampliar a dotación orzamentaria para as anualidades 2018 e 2019 da convocatoria de axudas destinadas ao Programa de instalación de ascensores e outros dispositivos de accesibilidade en edificios de tipoloxía residencial colectiva, nas súas vivendas dúplex e en vivendas unifamiliares.
O incremento da dotación será de 444.064 euros para a anualidade de 2018 e de 195.586 euros para a anualidade de 2019, con cargo á aplicación orzamentaria 08.80.451A.780.8, polo que a contía máxima das subvencións que se poderán conceder con cargo ás citadas anualidades será de 1.944.064 euros para 2018 e 1.195.586 euros para 2019.
Esta ampliación non implica a apertura do prazo para presentar novas solicitudes nin o inicio dun novo cómputo do prazo máximo para resolver.
Esta resolución producirá efectos desde o día seguinte ao da súa publicación no
Diario Oficial de Galicia.
Santiago de Compostela, 12 de xuño de 2018
EXTRACTO da Orde do 7 de xuño de 2018 pola que se fai pública a ampliación da dotación orzamentaria para a concesión das axudas establecidas na Orde do 26 de decembro de 2017 pola que se establecen as bases reguladoras para a concesión, en réxime de concorrencia non competitiva, das subvencións para o fomento do emprendemento en economía social (programa Aprol-economía social), cofinanciadas parcialmente con cargo ao programa operativo do Fondo Social Europeo, e se convocan para o ano 2018.
Consellería de Economía, Emprego e Industria — III. Outras disposicións — 18/06/2018

BDNS (Identif.): 379381.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións:
(http://www.pap.minhap.gob.es/bdnstrans):
Primeiro.
Ampliación do crédito orzamentario
Increméntase en 350.000 euros o importe total destinado á concesión das axudas ao abeiro dos programas I e II da Orde da Consellería de Economía, Emprego e Industria do 26 de decembro de 2017 (DOG núm. 18, do 25 de xaneiro de 2018), quedando a orde cun importe total de 2.150.000 euros.
Este incremento afecta os programas I e II da orde, de acordo coa seguinte distribución:
Programa I (TR802G): 200.000,00 euros (09.40.324C.470.0; proxecto 2016 00306).
Programa II (TR802J): 150.000,00 euros (09.40.324C.470.1; proxecto 2016 00306).
Segundo.
Prazo de solicitude
Esta modificación non afecta os prazos establecidos na referida orde para a presentación de solicitudes.
Santiago de Compostela, 7 de xuño de 2018
RESOLUCIÓN do 5 de xuño de 2018, da Secretaría Xeral Técnica da Consellería de Cultura, Educación e Ordenación Universitaria, pola que se dá publicidade dos convenios de colaboración subscritos por esta consellería no primeiro cuadrimestre do ano 2018.
Consellería de Cultura, Educación e Ordenación Universitaria — III. Outras disposicións — 18/06/2018

O artigo 15 da Lei 1/2016, do 18 de xaneiro, de transparencia e bo goberno, impón a cada consellería da Xunta de Galicia a obriga de publicar no Diario Oficial de Galicia unha relación dos convenios subscritos no cuadrimestre anterior.
En consecuencia e para lle dar cumprimento a esa obriga,
Artigo 1
Dar publicidade da relación dos convenios subscritos pola Consellería de Cultura, Educación e Ordenación Universitaria nos meses de xaneiro, febreiro, marzo e abril do ano 2018, que se incorpora como anexo I a esta resolución.
Artigo 2
Así mesmo, e para os efectos de completar a Resolución do 8 de marzo de 2018, da Secretaría Xeral Técnica da Consellería de Cultura, Educación e Ordenación Universitaria, pola que se dá publicidade dos convenios de colaboración subscritos no terceiro cuadrimestre do ano 2017 (DOG núm. 54, do 16 de marzo), dáse publicidade dos convenios de colaboración pendentes de publicar subscritos no terceiro cuadrimestre de 2017 por esta consellería, que se incorpora como anexo II a esta resolución.
Santiago de Compostela, 5 de xuño de 2018
RESOLUCIÓN do 14 de xuño de 2018 pola que se fai público o nomeamento de Antonio Javier Ferreira Fernández como xerente desta universidade.
Universidade de Santiago de Compostela — II. Autoridades e persoal — 18/06/2018

En virtude das atribucións conferidas polo ordenamento xurídico vixente, e de conformidade co establecido no artigo 23 da Lei orgánica 6/2001, do 21 de decembro, de universidades, e no artigo 90.2 dos estatutos da USC, aprobados polo Decreto da Xunta de Galicia 14/2014, do 30 de xaneiro (DOG do 12 de febreiro), e co acordo previo do Consello Social da Universidade de Santiago de Compostela na sesión celebrada o 13 de xuño de 2018,
Nomear a Antonio Javier Ferreira Fernández, xerente da Universidade de Santiago de Compostela, con efectos a partir da súa publicación no
Diario Oficial de Galicia
.
De conformidade co artigo 70.1 dos estatutos desta universidade, o cargo de xerente ten a consideración de alto cargo.
Santiago de Compostela, 14 de xuño de 2018
RESOLUCIÓN do 7 de xuño de 2018 pola que se dá publicidade á resolución de concesión dos obradoiros á dixitalización Industria 4.0.
Instituto Galego de Promoción Económica — III. Outras disposicións — 22/06/2018

Mediante Resolución do 21 de decembro de 2017 (DOG núm. 245, do 28 de decembro), publicáronse as bases reguladoras dos obradoiros do Igape á dixitalización Industria 4.0 e procedeuse á súa convocatoria, por trámite anticipado de gasto, en réxime de concorrencia competitiva.
As ditas bases establecen no seu artigo 12.6 que a resolución será obxecto de publicación no Diario Oficial de Galicia e na páxina web do Igape no enderezo www.tramita.igape.es, ao cal se remitirá desde o texto publicado no DOG.
Na súa virtude e de conformidade coas facultades que teño conferidas,
Primeiro. Anunciar a publicación do texto completo da resolución definitiva do 31 de maio de 2018 da convocatoria IG239.1 dos obradoiros do Igape á dixitalización Industria 4.0, no enderezo www.tramita.igape.es (epígrafe «Consulta de resolucións definitivas» http://www.igape.es/gl/oficina-virtual/resolucions-definitivas). O texto completo da resolución non se publica no DOG na súa integridade en virtude da cautela prevista no artigo 46 da Lei 39/2015, do 1 de outubro, do procedemento administrativo común das administracións públicas.
Habilítase un prazo de 10 días naturais para que os interesados accedan á oficina virtual do Igape, no enderezo www.tramita.igape.es (epígrafe «Consulta de resolucións definitivas» http://www.igape.es/gl/oficina-virtual/resolucions-definitivas), utilizando o seu NIF e o código IDE do expediente, para descargar a súa resolución individual. Transcorrido o devandito prazo desde a posta á disposición da resolución individual sen que se acceda ao seu contido, entenderase rexeitada.
Segundo. As resolucións individuais, segundo o establecido na epígrafe primeira, esgotan a vía administrativa e contra elas poderá interpoñerse recurso contencioso-administrativo ante os xulgados do contencioso-administrativo de Santiago de Compostela, no prazo de dous meses contados a partir do día seguinte ao acceso á resolución individual, ou a partir do día en que se puxo á súa disposición no caso de non ter accedido ao seu contido. Non obstante, previamente poderá interpoñer recurso de reposición ante a persoa titular da Dirección Xeral do Igape, dentro do prazo dun mes contados a partir do día seguinte ao acceso á resolución individual, ou a partir do día en que se puxo á súa disposición no caso de non ter accedido ao seu contido.
Santiago de Compostela, 7 de xuño de 2018
RESOLUCIÓN do 11 de xuño de 2018 pola que se concede o XX Premio Elías Valiña ao esforzo revitalizador e promocional dos valores dos Camiños de Santiago, así como a mención especial.
Consellería de Cultura, Educación e Ordenación Universitaria — III. Outras disposicións — 22/06/2018

Á vista da proposta da Dirección Xeral de Patrimonio Cultural, sobre a convocatoria do Premio Elías Valiña 2018 pola Orde do 20 de febreiro de 2018, ao esforzo revitalizador e promocional dos Camiños de Santiago, e conforme con esta en todos os seus termos,
– Conceder,
ex aequo
[con igual mérito] e compartido, o Premio Elías Valiña 2018, dotado cunha contía económica de 10.000 € polo esforzo revitalizador e promocional dos valores propios dos Camiños de Santiago ás seguintes entidades:
Asociación de Amigos de los Caminos de Santiago de Madrid e Asociación Compostelle 2000.
– Facer a mención especial, prevista no artigo 2.1 da orde da convocatoria, a Joseph Leutenegger.
Santiago de Compostela 11 de xuño de 2018
EXTRACTO da Resolución do 28 de maio de 2018 pola que se establecen as bases reguladoras para a concesión, en réxime de concorrencia competitiva, das subvencións para a consolidación de unidades mixtas de investigación aliñadas cos retos estratéxicos e prioridades identificados na RIS3 para Galicia, e se convocan para o ano 2018 (código de procedemento IN853B).
Axencia Galega de Innovación — III. Outras disposicións — 22/06/2018

BDNS (Identif.): 403358.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Entidades beneficiarias
As agrupacións entre un organismo de investigación de Galicia e unha empresa, nos termos previstos no artigo 8.3 da Lei 9/2007, do 13 de xuño, de subvencións de Galicia, que teñan constituída unha unidade mixta de investigación beneficiaria dunha axuda da Axencia Galega de Innovación para a súa creación e posta en marcha das convocatorias dos anos 2014 e 2015 e que non estean a desfrutar de axudas para a súa consolidación.
Estas unidades mixtas de investigación son as beneficiarias das axudas da Axencia Galega de Innovación concedidas polas resolucións do 6 de outubro de 2014 (DOG nº 195, do 13 de outubro) ou do 21 de maio de 2015 (DOG nº 100, do 29 de maio), con excepción daquelas beneficiarias que renunciasen á axuda e das unidades que estean recibindo axudas da Gain para a súa consolidación.
Segundo. Obxecto
Esta resolución ten por obxecto aprobar as bases polas cales se rexerá a concesión das axudas da Axencia Galega de Innovación para a consolidación das unidades mixtas de investigación xurdidas ao abeiro das convocatorias de axudas da Gain dos anos 2014 e 2015.
O obxectivo das axudas convocadas é a consolidación, o fortalecemento e o mantemento da actividade investigadora e innovadora destas unidades mixtas de investigación, dando así continuidade e evolución ás expectativas, obxectivos e resultados das súas liñas de investigación e traballo.
Así mesmo, por medio desta resolución convócanse estas axudas para o ano 2018 en réxime de publicidade, obxectividade e concorrencia competitiva (código de procedemento IN853B). As axudas concedidas no marco da presente resolución axústanse ao establecido no Regulamento (UE) 651/2014.
Terceiro. Bases reguladoras
Publícanse conxuntamente coa convocatoria.
Cuarto. Contía
O importe total da convocatoria é 3.000.000 euros, coa seguinte distribución por anos:
Intensidade das axudas: 30 % do orzamento da unidade mixta considerada subvencionable, cun máximo de 1.300.000 euros.
Quinto. Prazo de presentación de solicitudes
Un mes contado a partir do día seguinte ao da publicación desta convocatoria no Diario Oficial de Galicia. Entenderase como derradeiro día do prazo o correspondente ao mesmo ordinal do día da publicación no DOG e, se é inhábil, o primeiro día hábil seguinte.
Sexto. Outros datos
Poderase anticipar ata o 50 % do importe da subvención concedida para cada anualidade.
Santiago de Compostela, 28 de maio de 2018
EXTRACTO da Orde do 7 de xuño de 2018 pola que se convocan axudas dirixidas a escolas de música públicas e escolas de música privadas dependentes de institucións sen ánimo de lucro.
Consellería de Cultura, Educación e Ordenación Universitaria — III. Outras disposicións — 22/06/2018

BDNS (Identif.): 404399.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index):
Primeiro. Obxecto
Convocar, en réxime de concorrencia competitiva, axudas destinadas a subvencionar o funcionamento dos seguintes centros:
a) Escolas de música das cales sexan titulares os concellos.
b) Escolas de música dependentes de asociacións ou fundacións sen ánimo de lucro que teñan entre os seus obxectivos a formación en ensinanzas de música que non conduzan a títulos académicos ou profesionais.
Segundo. Requisitos
1. Poderán solicitar estas axudas os titulares dos centros de música sinalados no punto anterior que conten coa correspondente autorización da Consellería de Cultura, Educación e Ordenación Universitaria.
2. Estes centros deberán estar radicados na Comunidade Autónoma de Galicia e as axudas destinaranse ao desenvolvemento das súas actividades docentes desde o 1 de xaneiro ata o 30 de setembro de 2018.
Terceiro. Bases reguladoras
Orde do 7 de xuño de 2018 pola que se convocan axudas dirixidas a escolas de música públicas e escolas de música privadas dependentes de institucións sen ánimo de lucro (procedemento ED314E para escolas de música das cales sexan titulares os concellos e procedemento ED314D para escolas de música dependentes de asociacións ou fundacións sen ánimo de lucro que teñan entre os seus obxectivos a formación en ensinanzas de música que non conduzan a títulos académicos ou profesionais).
Cuarto. Contía das axudas
1. Para as escolas de música dependentes de concellos a contía máxima da axuda por beneficiario non poderá superar a cantidade de vinte mil euros (20.000 euros).
2. Para as escolas de música dependentes de asociacións ou fundacións sen ánimo de lucro a contía máxima da axuda por beneficiario non poderá superar a cantidade de quince mil euros (15.000 euros).
Quinto. Prazo de presentación de solicitudes
Un mes desde o día seguinte ao da publicación da convocatoria no
Diario Oficial de Galicia
.
Santiago de Compostela, 7 de xuño de 2018
RESOLUCIÓN do 12 de xuño de 2018, da Dirección Xeral de Educación, Formación Profesional e Innovación Educativa, pola que se regula o bacharelato de excelencia en Ciencias e Tecnoloxía (STEMbach), de xeito experimental para o curso 2018/19.
Consellería de Cultura, Educación e Ordenación Universitaria — III. Outras disposicións — 20/06/2018

Para o obxecto de regular a implantación e organización, con carácter experimental, do bacharelato de excelencia en Ciencias e Tecnoloxía (STEMbach) na Comunidade Autónoma de Galicia, así como a convocatoria aos centros que desexen impartilo, resolvo anunciar:
Primeiro
Que na páxina web da Consellería de Cultura, Educación e Ordenación Universitaria (www.edu.xunta.gal ) estará dispoñible a convocatoria pola que se regula o bacharelato de excelencia en Ciencias e Tecnoloxía (STEMbach), de xeito experimental para o curso 2018/19.
Segundo
Que o prazo de presentación de solicitudes será dun mes a partir do día seguinte ao da publicación deste anuncio no
Diario Oficial de Galicia
.
Terceiro
Que os centros deberán cubrir a solicitude que figura como anexo I da convocatoria e dirixila á Dirección Xeral de Educación, Formación Profesional e Innovación Educativa da Consellería de Cultura, Educación e Ordenación Universitaria.
Santiago de Compostela, 12 de xuño de 2018
RESOLUCIÓN do 13 de xuño de 2018 pola que se amplía a dotación orzamentaria da Orde do 21 de decembro de 2017, pola que se aproban as bases reguladoras das subvencións para rehabilitar as antigas vivendas de mestres, doutros oficios e demais edificios e vivendas de titularidade municipal, e se procede á súa convocatoria para o ano 2018, con carácter plurianual.
Instituto Galego da Vivenda e Solo — III. Outras disposicións — 20/06/2018

Con data do 29 de decembro de 2017, publicouse no
Diario Oficial de Galicia
a Orde do 21 de decembro de 2017, pola que se aproban as bases reguladoras das subvencións para rehabilitar as antigas vivendas de mestres, doutros oficios e demais edificios e vivendas de titularidade municipal, e se procede á súa convocatoria para o ano 2018, con carácter plurianual.
As subvencións previstas na citada convocatoria, con cargo á aplicación orzamentaria 08.80.451A.760,1 tiñan o seguinte reparto plurianual:
Anualidade 2018: 108.332 euros.
Anualidade 2019: 840.000 euros.
A día de hoxe xa está esgotado o crédito asignado, pero aínda hai solicitudes sen conceder.
O artigo 27.3 da Orde do 21 de decembro de 2017, prevé a ampliación do crédito asignado mediante resolución da persoa titular da Dirección Xeral do Instituto Galego da Vivenda e Solo (en diante, IGVS), de conformidade co establecido no artigo 30 do Regulamento da Lei 9/2007, do 13 de xuño. Neste artigo 30 establécese a posibilidade de ampliación cando o crédito veña derivado da existencia de remanentes doutras convocatorias con cargo a créditos incluidos en programas do mesmo servizo.
Como resultado dunha resolución de renuncia a unha das concesións a cargo das axudas para o mesmo programa da convocatoria do ano 2017 resulta un remanente de 159.474,99 euros, que se poderían aplicar a novas concesións.
De conformidade co artigo 30.2 do Regulamento da Lei 9/2007, do 13 de xuño, e co artigo 27.3 da Orde do 21 de decembro de 2017 é competente para ditar esta resolución a persoa titular da Dirección Xeral do IGVS
Polo exposto,
Único. Ampliar a dotación orzamentaria da Orde do 21 de decembro de 2017, pola que se aproban as bases reguladoras das subvencións para rehabilitar as antigas vivendas de mestres, doutros oficios e demais edificios e vivendas de titularidade municipal, e se procede á súa convocatoria para o ano 2018, con carácter plurianual.
O incremento da dotación será de 159.474,99 euros para a anualidade de 2018 con cargo á aplicación orzamentaria 08.80.451A.760.1, polo que a contía máxima das subvencións que se poderán conceder con cargo á citada anualidade será de 267.806,99 euros.
Esta ampliación non implica a apertura do prazo para presentar novas solicitudes nin o inicio dun novo cómputo do prazo máximo para resolver.
Esta resolución producirá efectos desde o día seguinte ao da súa publicación no
Diario Oficial de Galicia
.
Santiago de Compostela, 13 de xuño de 2018
ORDE do 13 de xuño de 2018 pola que se determina a época de perigo alto de incendios.
Consellería do Medio Rural — III. Outras disposicións — 20/06/2018

O artigo 9 da Lei 3/2007, do 9 de abril, de prevención e defensa contra os incendios forestais de Galicia, establece que, en consideración aos antecedentes e datos históricos sobre o risco de aparición de incendios forestais en Galicia e sobre a incidencia das variables meteorolóxicas no comportamento do lume, a consellería con competencias en materia forestal definirá a época de perigo alto, que condicionará a intensidade das medidas que se vaian adoptar para a defensa do territorio de Galicia.
As análises espazo-temporais dos lumes forestais en Galicia nos últimos vinte anos reflicten dúas épocas cun incremento notable da actividade incendiaria e, polo tanto, débense considerar como épocas de perigo alto de incendios:
– Unha época fixa no período estival, que se corresponde normalmente coa campaña de incendios, durante os meses de xullo, agosto e setembro.
– Unha época variable, cunha duración aproximada dun mes, que oscila normalmente entre os meses de febreiro, marzo e abril.
Nestas épocas o despregamento de medios de extinción e alerta deberá ser máximo, en función dos índices de risco.
A ampliación como período de perigo alto da época fixa no período estival, así como a declaración como perigo alto da época variable, requiren de mecanismos áxiles e eficaces que permitan dar a coñecer estas circunstancias de modo inmediato aos medios implicados nos traballos de prevención e defensa contra incendios forestais, xa que os índices de risco de incendios e as predicións meteorolóxicas de que se dispón na actualidade só permiten facer previsións fiables como máximo a tres días. Por isto, procede establecer un medio dotado de maior celeridade que permita o coñecemento xeral e a adecuada publicidade da previsión de novos períodos para ofrecer maior seguridade e garantías aos cidadáns.
Con base no exposto, e ao abeiro do establecido na Lei 1/1983, do 22 de febreiro, reguladora da Xunta e da súa Presidencia,
Artigo único. Época de perigo alto de incendios
Decláranse como época de perigo alto de incendios forestais durante o ano 2018 as datas comprendidas entre o 1 de xullo e o 30 de setembro.
Disposición derradeira primeira. Facultade de desenvolvemento
Facúltase o director xeral de Ordenación Forestal para ditar cantas instrucións sexan precisas para modificar as ditas datas e declarar como perigo alto outras épocas do ano, cando as condicións meteorolóxicas ou outras circunstancias agraven o risco de incendios.
Disposición derradeira segunda. Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 13 de xuño de 2018